*PROJEKTS*

**Latvijas Republikas Saeimas**

**Izglītības, kultūras un zinātnes komisijai**

*Par tālāko rīcību pirmsskolas izglītības pakalpojuma atbalsta modeļu īstenošanā*

Esmu iepazinies ar Latvijas Republikas Saeimas Izglītības, kultūras un zinātnes komisijas 2019. gada 4. decembra vēstuli Nr. 142.9/5-36-13/19 un sniedzu šādu informāciju saistībā ar tālāko rīcību pirmsskolas izglītības pakalpojuma atbalsta modeļu īstenošanā.

Atbilstoši likuma “Par valsts budžetu 2020. gadam” 13. panta sestās daļas 4. punktam Vides aizsardzības un reģionālās attīstības ministrija (turpmāk – Ministrija) izstrādā Ministru kabineta noteikumu projektu “Kārtība, kādā izvērtē jaunas pirmsskolas izglītības iestādes būvniecības vai esošas pirmsskolas izglītības iestādes paplašināšanas investīciju projektus Valsts kases aizņēmumu saņemšanai” (turpmāk – MK noteikumi). Finanšu ministrija sagatavos fiskāli atbildīgus priekšlikumus aizņēmumu nodrošināšanai pašvaldībām MK noteikumu prasību izpildei.

Plānots, ka MK noteikumi tiks iesniegt izskatīšanai Ministru kabineta sēdē līdz 2020. gada 1. martam. Tie noteiks kārtību kādā pašvaldībām iesniegt izvērtēšanai investīciju projektus jaunu pirmsskolas izglītības iestāžu būvniecībai vai esošu pirmsskolas izglītības iestāžu paplašināšanai. Paredzēts, ka pašvaldībām būs pienākums savus investīciju projektus iesniegt izvērtēšanai Ministrijā mēneša laikā no MK noteikumu stāšanās spēkā dienas, savukārt ministrija izvērtēs pašvaldību iesniegtos investīciju projektus atklātā projektu pieteikumu konkursā. Pēc izvērtēšanas tie tiks uzskaitīti prioritārā secībā pēc kritērija - zemākās vienas izglītojamā vietas izveides izmaksas pašvaldības pirmsskolas izglītības iestādē, un ievērojot likuma “Par valsts budžetu 2020. gadam” 13. panta sestajā daļā noteiktos nosacījumus, tiks sagatavots prioritāro pašvaldību investīciju projektu saraksts.

Pašvaldību investīciju projektu sarakstus plānots iekļaut informatīvajā ziņojumā par risinājumiem pirmsskolas izglītības pieejamības uzlabošanai projektā, ko sagatavos ministrija un kuru plānots iesniegt izskatīšanai Ministru kabineta sēdē līdz 2020. gada 1. jūnijam. Informatīvā ziņojuma projektā tiks ietverta informācija par aktuālo situāciju saistībā ar pirmsskolas izglītības pieejamības problemātiku un sniegti priekšlikumi iespējamiem risinājumiem pirmsskolas pieejamības veicināšanai, t.sk. par iepriekš minētajiem Valsts kases aizdevumiem pašvaldībām pirmsskolas izglītības infrastruktūras pilnveidošanai 2020. gadā un vidējā termiņā.

Ministru prezidents Arturs Krišjānis Kariņš